Mesto Vrútky

Predkladacia správa

Určené:

*na zasadnutie Mestského zastupiteľstva vo Vrútkach dňa 18.06.2019*

Názov materiálu:

**Žiadosť o dotáciu za účelom realizácie projektu s názvom „Bezpečné priechody pre chodcov vo Vrútkach“**

Dôvodová správa

Ministerstvo vnútra Slovenskej republiky ako vyhlasovateľ zverejnilo dňa 02.05.2019 výzvu číslo III. Prezídia Policajného zboru 2019 na predkladanie žiadostí o poskytnutie dotácie z rozpočtovej kapitoly Ministerstva vnútra Slovenskej republiky.

Účelom výzvy je podpora činností súvisiacich s bezpečnosťou cestnej premávky podľa § 2 písm. e) zákona č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov. Základným cieľom je zvýšenie bezpečnosti účastníkov cestnej premávky (motorových a nemotorových) a ich povedomia pri dodržiavaní zásad a všeobecne záväzných právnych predpisov týkajúcich sa cestnej premávky na území Slovenskej republiky. Dotáciu možno poskytnúť oprávneným žiadateľom na podporu zlepšenia dopravno-bezpečnostnej situácie, pri ktorej je možné očakávať rýchly a bezprostredný efekt smerujúci k zníženiu dopravnej nehodovosti, zníženiu počtu usmrtených osôb pri dopravných nehodách s dôrazom na ochranu nemotorových účastníkov cestnej premávky (chodcov, cyklistov, detí a seniorov) a aktivít smerujúcich k viditeľnému zlepšeniu dopravno-bezpečnostnej situácie v čo najkratšom čase.

Dotáciu možno poskytnúť na realizáciu opatrení situačnej prevencie v rizikových úsekoch budovaním technických zariadení na zníženie rizika vzniku dopravných nehôd v súlade s vyhláškou Ministerstva vnútra Slovenskej republiky č. 9/2009 Z. z.. Dotáciu možno poskytnúť na nižšie uvedené oprávnené aktivity, pričom tieto aktivity je možné realizovať v rámci jedného projektu buď každú samostatne, alebo viacero oprávnených aktivít súčasne:

- samostatné osvetlenie plochy vodorovného značenia už existujúceho priechodu pre chodcov,

- optické zvýraznenie plochy vodorovného značenia už existujúceho priechodu pre chodcov

dopravnými gombíkmi,

- osadenie meračov rýchlosti motorových vozidiel podľa vzoru elektronického panelu na

premenné prevádzkové informácie Z 12 podľa vyhlášky.

Dotácia sa neposkytuje na vodorovné dopravné značenie priechodu

pre chodcov. Taktiež sa neposkytuje aj na zvislé dopravné značenie, ktoré nesúvisí s vyššie uvedenými oprávnenými aktivitami.

- Termín uzávierky: 16. 06. 2019

- Trvanie projektu: rok 2019

- Disponibilný objem zdrojov: 191 000,- eur

- Minimálna výška dotácie: 3 000,- eur

- Maximálna výška dotácie: 24 000,- eur

- Intenzita pomoci: 95%, spolufinancovanie žiadateľa 5 %.

Do termínu uzávierky Mesto Vrútky pripravuje žiadosť o dotáciu pre projekt s názvom „Bezpečné priechody pre chodcov vo Vrútkach“.

Obsahom pripravovaného projektu je vybudovanie osvetlenia plôch vodorovného značenia už existujúcich priechodov pre chodcov, čo má napomôcť zníženiu rizika vzniku dopravných nehôd pri pohybe vozidiel a chodcov po ceste na jestvujúcich priechodoch pre chodcov:

- Ul. Kalocsaya, pri križovatke s Ul. Cyrila a Metoda (Kocka)

- Ul. Nábrežná 15 (pri železnej lávke)

- Ul. Cyrila a Metoda, pri križovatke s Ul. Sládkovičova (pri Kine 1. máj)

- Ul. Železničná, pri žel. Stanici smer pešia zóna

- Ul. Francúzskych partizánov, pri križovatke s Ul. Mokraď (smer Dolné Vrútky)

Celkové predpokladané oprávnené náklady projektu: 24 000 €, z toho požadovaná dotácia:

24 000 €.

Povinnou prílohou žiadosti o poskytnutie dotácie je schválené uznesenie Mestského zastupiteľstva vo Vrútkach o predložení žiadosti a zabezpečení finančných prostriedkov na spolufinancovanie projektu.

Návrh na uznesenie:

 Mestské zastupiteľstvo vo Vrútkach

 schvaľuje:

a) predloženie žiadosti o dotáciu za účelom realizácie projektu s názvom „Bezpečné priechody pre chodcov vo Vrútkach“ v rámci výzvy číslo III. Prezídia Policajného zboru 2019, ktorého cieľom je zvýšenie bezpečnosti účastníkov cestnej premávky;

b) zabezpečenie realizácie projektu v súlade s podmienkami poskytnutia dotácie;

c) zabezpečenie finančných prostriedkov na spolufinancovanie realizovaného projektu vo

výške 1 200 EUR (5 % z celkových oprávnených výdavkov projektu) t.j. vo výške rozdielu

celkových oprávnených výdavkov projektu (24 000 EUR) a poskytnutej dotácie (24 000

EUR) v súlade s podmienkami poskytnutia dotácie;

d) zabezpečenie financovania prípadných neoprávnených výdavkov projektu z rozpočtu

mesta.

Vo Vrútkach, dňa 04.06.2019

# Spracoval: Mgr. Juraj Gorilák, referát športu, cestovného ruchu a projektov

Predkladá: Ing. Mgr. Anna Sviteková, prednostka MsÚ

..................................................

 podpis predkladateľa